open-index/open-wikipedia-markdown huggingface dataset:
Simona Quadarella

**Simona Quadarella** (sündinud 18. detsembril 1998 Roomas) on Itaalia ujuja, kes on spetsialiseerunud vabaujumisele. 2018. aasta Euroopa meistrivõistlustel Glasgow's tuli ta kolmekordseks Euroopa meistriks. Ta võitis kulla 400 m, 800 m ja 1500 m vabaujumises. 

2015. aasta Singapuris noorte maailmameistrivõistlustel võitis ta kuldmedali 1500 m vabaujumises.

1500 m vabaujumises võitis ta pronksmedali 2017. aasta MM-il Budapestis. 2019. aasta maailmameistrivõistlustel Gwangjus võitis ta kuldmedali 1500 m vabaujumises, ületades ka varem Alessia Filippi nimel olnud Itaalia rekordi. 800 m vabaujumises võitis ta hõbemedali.
Bryan Rust

**Bryan Peter Rust** (sündinud 11. mail 1992 Pontiacis Michigani osariigis) on USA jäähokimängija, kes mängib parema ääreründajana NHL-i klubis Pittsburgh Penguins.

2010. aastal valiti ta NHL-i ''draft''is Penguinsi poolt 80. valikuna. Aastatel 2010–2014 mängis ta neli hooaega Notre Dame'i Ülikooli meeskonnas.

NHL-is tegi Rust debüüdi 13. detsembril 2014 mängus Columbus Blue Jacketsi vastu. Esimese värava lõi ta NHL-is kaks päeva hiljem mängus Tampa Bay Lightningu vastu.

Aastatel 2016 ja 2017 on ta Penguinsiga võitnud Stanley karika.

## Välislingid
* Bryan Rust NHL.com lehel
* Bryan Rust hockeydb.com lehel
Jean-Gabriel Pageau

**Jean-Gabriel Pageau** (sündinud 11. novembril 1992 Ottawas) on Kanada jäähokimängija, kes mängib keskründajana NHL-i klubis New York Islanders.

Ta alustas karjääri Quebec Major Junior Hockey League'is.

2011. aastal valiti ta NHL-i ''draft''is Ottawa Senatorsi poolt 96. valikuna. Suurema osa hooajast 2012–13 mängis AHL-i klubis Binghamton Senators. Hooaja lõpus debüteeris ta Ottawa Senatorsi meeskonnas NHL-is. 2013. aasta Stanley karika väljalangemismängude esimese vooru kolmandas mängus tegi ta Montreal Canadiensi vastu kübaratriki, millega sai ta Senatorsi ajaloo teiseks mängijaks, kes on Stanley karika väljalangemismängudes kübaratriki teinud.

2020. aasta veebruaris liitus ta Islandersiga.

Ta kuulus Kanada jäähokikoondisse 2018. aasta maailmameistrivõistlustel.

## Viited

## Välislingid
* Jean-Gabriel Pageau NHL.com lehel
* Jean-Gabriel Pageau hockeydb.com lehel
Tesla Cybertruck

**Tesla Cybertruck** on vastupidvast roostevabast terasest kerega elektrimaastur, mida 2021. aasta lõpust toodab autotootja Tesla, Inc. Avalikustatud on kolm erinevat varianti, mille sõidukaugus ühe laadimisega on 547-755 kilomeetrit ning kiirendus 0-100 km/h 2,9 kuni 6,5 sekundit. Laadimine, kuni 206 km sõidukaugust 15 minutiga. Cybertrucki mass on 2995 kg. Nelja teljeseveoga. Autosse mahub mugavalt 5 inimest. 

Cybertruck on 5682.9 mm pikk, 1790.0 mm kõrge ning 2200,7 mm lai volditud tahavaate peeglitega, avatud tahavaate peeglitega 2413.3 mm lai. 

Mudeli eesmärk on pakkuda loodussõbralikumat alternatiivi Ameerika Ühendriikides populaarsetele sisepõlemismootoriga maastikuautodele, mida riigis kokku müüakse päevas umbes 6500. 

Tagaveoga mudeli alghind on 39 900 $ (~36 200 €) ning nelikveoliste mudelite alghind on 49 900 $ (~45 300 €). 

Euroopas on auto hind kasutatuna suurusjärgus 250 000€. Sõiduk nõuab C-kategooria juhtimisõigust.
Fail:Stainless steel Cybertruck car at Stockholm, Sweden 2024.jpg|Roostevabast terasest Cybertruck auto Stockholmis messil 2024 oktoober
Fail:Cybertruck at Stockholm, Sweden.jpg|Cybertruck Stockholmis Rootsis messil
Fail:2024 Tesla Cybertruck Foundation Series IMG 0629.jpg|Tesla Cybertrucki külgvaade 


## Viited
Mura keel

**Mura keel** on Brasiilias Amazonase osariigis räägitav keel, millel sugulaskeeli tänapäeval ei ole, kuid arvatakse, et väljasurnud matanavi keel oli mura keele sugulaskeel. Enamik murasid on läinud üle portugali keelele, säilinud on vaid pirahani murre, mida räägib umbes 360 inimest Amazonase lisajõe Maici ääres.

Mura keeles on ainult 11 foneemi (3 vokaali ja 8 konsonanti), millega see on üks väikseima foneemide arvuga keeli. Mura keel on toonikeel, eristatakse 3 tooni.

Mura keelt on uurinud Daniel Everett.

## Viited

## Välislingid
*https://glottolog.org/resource/languoid/id/pira1253
*http://www.geocities.ws/indiosbr_nicolai/piraha1.html
Venemaa keisririigi kantsler

**Venemaa keisririigi kantsler** (vene keeles *канцлер Российской империи*) oli Venemaa tsaari- ja keisririigi tsiviilteenistuse kõrgeim teenistusaste. 1722. aastal kehtestatud teenistusastmete tabelis oli see I klassi auaste, mis oli võrdne 1. klassi tõelise salanõunikuga. Maaväes vastas sellele kindralfeldmarssal ja mereväes kindraladmiral. Õukonnas sellele vastav teenistusaste puudus. Aastatel 1699−1883 oli ametis 12 kantslerit. Ametikoht oli vakantne aastatel 1765−1796.

## Venemaa tsaari- ja keisririigi kantslerid 1699−1883

## Vaata ka
*1. klassi tõeline salanõunik
*Teenistusastmete tabel
Kristalina Georgieva

**Kristalina Ivanova Georgieva-Kinova** (bulgaaria keeles *Кристалина Иванова Георгиева-Кинова*; sündinud 13. augustil 1953 Sofias) on Bulgaaria majandusteadlane ja Euroopa Liidu poliitik. Alates 1. oktoobrist 2019 on Georgieva Rahvusvahelise Valuutafondi peadirektor.

Jaanuarist 2017 kuni 1. oktoobrini 2019 oli ta Maailmapanga juht. Aastatel 2014–2016 oli ta Jean-Claude Junckeri juhitud komisjonis asepresident.
Willard Hotel

**Willard Hotel** (täisnimega **Willard InterContinental Washington**) on Ameerika Ühendriikide ajalooline luksushotell, mis asub pealinnas Washingtonis. 

## Ajalugu
Aadressile 1401 Pennsylvania Avenue ehitati esimesed kuus hoonet 1816. aastal. Hooned rentis välja Joshua Tennison, kes avas seal omanimelise hotelli. Järgnevatel kümnenditel oli hoonetel teisigi rentnikke ja hotell vahetas korduvalt nime.

Aastaks 1847 olid hooned halvas seisus. Siis rentis need aga Henry Willard, kes ühendas hooned ja asutas endanimelise hotelli. 1864. aastal ostis Willard hooned endale, kuigi vaidlus ostuhinna üle jõudis isegi Ameerika Ühendriikide Ülemkohtusse.

Praeguse, 1901. aastal avatud *[[beaux-arts]]* stiilis hoone projekteeris arhitekt Henry Janeway Hardenbergh.

1922. aastal sai hoone tugevalt kannatada tulekahjus.

Willardi perekond müüs hotelli maha 1946. aastal ja see suleti 1968. Pärast mitut aastat tühjalt seismist omandas selle Pennsylvania Avenue Development Corporation. Hotell taastati ja selle haldamisse kaasati InterContinental Hotels Group. Taastatud hotell avati 20. augustil 1986.

Hoone läbis ulatusliku restaureerimise ka 1990. aastatel.

## Välislingid
Allikapesu

**Allikapesu** on protsess, millega muudetakse teadlikult loodud valeuudis usaldusväärseks tänu selle avaldamisele mõnes väärikas meediaväljaandes. Tegemist on propaganda- ja desinformatsioonivõttega, mida Nõukogude Liit kasutas juba külma sõja ajal.

## Protsess
Allikapesu käivitamiseks on vaja skandaalset teavet ja madala avaldamisbarjääriga väljaannet, millest saab valeuudise esmase ilmumise koht. Kui interneti-eelsel ajal olid sellisteks kanaliteks nišiväljaanded (näiteks maakonnalehed), siis tänapäeval ei pea tegemist olema trükiväljaandega. Valeuudiste levitamist alustatakse ka ajaveebide ja sotsiaalmeedia kaudu.

Seejärel liigub valeuudis järjest mainekamatesse väljaannetesse – iga eelnev avaldaja on tõstnud uudise usaldusväärsust. Internetis võib ajaveebis avaldatud uudisest vaid minutitega saada tipptasemel kanalis avaldatud artikkel. Sageli on sellise uudise algallikat hiljem keeruline tuvastada, kuna viide esialgsele allikale protsessi käigus kaob (samas võidakse juba ka algtekstis viidata olematule allikale).

## Levimise põhjused
Enamasti skandaalse sisuga valeuudis hakkab levima just oma skandaalsuse tõttu, köites madala avaldamisbarjääriga väljaannete (näiteks tabloidajalehtede) ajakirjanike tähelepanu. Kui uudis seeläbi populaarsust saavutab, hakkavad seda vahendama ka mainekamad väljaanded, tõstes seeläbi põhjendamatult avaldatava teabe usaldusväärsust. Seejuures on levimise põhjuseks väljaannete ärimudel, mis isegi mainekamate väljaannete puhul eeldab "klikkide" püüdmist ja kuumimate lugude avaldamist. Seejärel tekib infokaskaad, kus ühe mingil määral usaldusväärse allika järel avaldavad sama sisu ka teised väljaanded. Ka lugejate jaoks muutub sisu seejärel usaldusväärsemaks – seda isegi siis, kui artiklites mainitakse teabe kontrollimatut päritolu.

## Vaata ka
* Propaganda
* Libauudis
* Desinformatsioon

## Viited
Strontsiumkromaat

**Strontsiumkromaat **ehk** strontsiumkollane** on kahvatu külma sidrunkollase värvusega tehislik värvipigment, koostiselt CrO4Sr.

Värvainete indeksis on strontsiumkollase tähised PY 32 (Pigment Yellow 32) ja 77839, tema CAS-number on CAS 7789-06-2

## Omadused
Ühend on vees lahustumatu helekollane pulber või sõmeraid sisaldav vedelik. Pigmendina sobib kõigi teiste pigmentidega. Valguskindel, kuid nõrga kattevõimega. Kasutatav kõigis maalimistehnikates (õlimaal, akvarell jt). Mürgine, kokkupuutel ärritab nahka, hingamisteid ja silmi.

Ühendis võib aja jooksul toimuda osaline kroomoksiidi moodustumine, mille käigus kollane omandab roheka varjundi.

## Kasutamine
Strontsiumkollast pigmenti hakati kasutama 1830. aastatel. 19. sajandil ja 20. sajandi algul kasutatud sidrunkollastest värvidest oli strontsiumkollane kõige valguskindlam ja stabiilsem. Strontsiumkollane andis teiste pigmentidega segades nüansirikka värvuste valiku, samuti oli ta laseerivusest hoolimata parema katvusega kui teised toona tuntud helekollased.

Tänapäeval kasutatakse vähe. Üks tootjaid on Nevskaya Palitra Peterburis, strontsiumkollane on olemas kunstnikele mõeldud õlivärvide seerias "Master Class".

Ühend on korrosiooni inhibiitor ja seda kasutatakse ka tööstuslike objektide korrosioonivastase värvi ühe osana. Kasutatakse ka pürotehnikas, strontsiumiioonid annavad leegile erepunase värvuse.

## Viited

## Välislingid
* Strontsiumkollane kunsti- ja konserveerimismaterjalide andmebaasis CAMEO
* Strontsiumkromaat andmebaasis gifte.de
* Strontsiumkromaat andmebaasis PubChem
Nowe Warpno

**Nowe Warpno** (saksa keeles *Neuwarp*) on linn Poolas Lääne-Pomorze vojevoodkonnas Police maakonnas, Nowe Warpno valla halduskeskus. Nowe Warpno asub Szczecini lahe rannikul, Saksamaast ligikaudu ühe kilomeetri kaugusel.

Asulat on esmamainitud 1184. aastal. Linnaõigused sai enne 1352. aastat. Kuni 1945. aastani oli linn Saksamaa koosseisus.

## Viited
Suchań

**Suchań** (saksa *Zachan*) on linn Poolas Lääne-Pomorze vojevoodkonnas Stargardi maakonnas, Suchańi valla halduskeskus. Suchań asub Stargardist umbes 20 km idakagus.

Asulat on esmamainitud 1269. aastal. Linnaõigused sai Suchań enne 1487. aastat. Kuni 1945. aastani oli linn Saksamaa koosseisus.

## Viited
Stirniai

**Stirniai** on järv Leedus Molėtai rajoonis. Järv asub Molėtaist üheksa kilomeetrit kirdes ja kuulub Nemunase vesikonda. Järv on ida-lääne sihiline ja lookleva kaldaga. Järve kaldad on enamasti kõrged (20-25 meetrit), kohati ka soostunud. Järve idaosa ulatub Labanorase ürgmetsa.

Kaldajoone pikkus on 35,39 kilomeetrit, koos saartega aga 42,84 kilomeetrit. Järves on seitse saart. Bakosa pindala on 18,89 ha, Baniukai saare pindala on  14,16 ha, Blinda pindala 1,12 ha ja Kuliniai saare pindala 0,51 ha. Kolm saart on nimetud pindaladega 0,3 ha, 0,1 ha ja 0,04 ha. Saartel kasvab haruldasi taimeliike. Nende kaitseks on Bakosale rajatud botaaniline kaitseala, kus kasvab 200 liiki soontaimi. Nende seas on karvane naistepuna, harilik näsiniin ja harilik lõhnhein. Kogu Stirniai järv jääb Labanorase regionaalparki ja Stirniai hüdrograafilisele kaitsealale. 

Stirniaisse suubub üheksa nimetut oja. Väljavooluks on Stirnė jõgi, mis suubub Lakajasse.

Järve põhjakaldal asuvad Kuliniai, Purvėnai ja Giliosiose külad, kagukaldale jääb Stirniai küla, edelakaldale Mindūnai, idakaldale Kraujeliai, lõunakaldal asuvad Žagarai, Gradniškėse, Miliai, Strižaučiškė, Paąžuoliai, Stroliškiai ja Zamokai külad. Stirniai kagukaldal asub puhkelaager.

Striniai nimi tuleneb metskitse leedukeelsest nimest *stirna*.

## Viited
Juodieji Lakajai

**Juodieji Lakajai** on järv Leedus Molėtai rajoonis. Järv asub Molėtaist 12 kilomeetrit ida pool Švenčionyse rajooni piiril ja jääb Labanorase regionaalparki. Juodieji Lakajai kuulub Nemunase vesikonda. 

Järv on kujunenud jääajal tekkinud lohku. Juodieji Lakajais on kaheksa saart. Suurim on Anglija saar pindalaga 5,02 ha, ülejäänud saared on nimetud (pindalad 0,35 ha, 0,22 ha, 0,22 ha, 0,03 ha, 0,03 ha ja kahel saarel 0,01 ha). Järve suubub Kertuojai järvest algav Kertuoja oja. Ka ühendab järve põhjaosas 60 meetrit lai Pertenis seda Baltieji Lakajaiga. Välja voolab Lakaja jõgi.

Kaldad on valdavalt kõrged ja metsased. Kaldajoone pikkus on 20,02 kilomeetrit koos saartega 22,6 kilomeetrit. Madalam osa on kitsas ja liivane, sügavamal katab järve põhja aleuriit. Järve kallastel asuvad Joniškė ja Kertuoja külad, sinna on rajatud kaks puhkelaagrit. Järve kirdekaldal kasvab looduskaitsealune kahe tüvega mänd.

Kaladest elavad järves haug, linask, roosärg, ahven, särg, rääbis, meritint ja viidikas. Leitud on ka latikat ja angerjat.

## Viited
Cedynia

**Cedynia** (saksa *Zehden*) on linn Poolas Lääne-Pomorze vojevoodkonnas Gryfino maakonnas, Cedynia valla halduskeskus. Cedynia asub Odra jõest ja Saksamaa piirist umbes 3 km kaugusel.

Cedynia sai linnaõigused 1299. aastal. Kuni 1945. aastani oli linn Saksamaa koosseisus.

972. aastal toimus Cedynia lähedal Cedynia lahing, milles polaanide vürst ning vendide kuningas Mieszko I võitis Saksi Idamargi markkrahvi Hodo vägesid.

## Viited
Baltieji Lakajai

**Baltieji Lakajai** on järv Leedus Molėtai rajoonis. Järv asub Molėtaist 7,5 kilomeetrit ida pool Švenčionyse rajooni piiril ja jääb Labanorase regionaalparki. Baltieji Lakajai kuulub Nemunase vesikonda. 

Järv on kujunenud jääajal tekkinud 40-50 meetri sügavusse orgu. Baltieji Lakajais on kolm saart: Beržynė saar pindalaga 4,03 ha, Pušinė saar pindalaga 0,58 ha ja nimetu saareke pindalaga 0,08 ha. Järve suubuvad Urkise järvest algav Urkise oja, Rašia järvest algav Rašelė oja, Kamužėle järvest algav Kamužė oja, Rudesa järvest algav Rudesa oja ja Tramysi järvest algav Stirnė oja. Ka ühendab järve lõunaosas 60 meetrit lai Pertenis seda Juodieji Lakajaiga, olles järve väljavooluks.

Kaldad on valdavalt kõrged ja metsased. Kaldajoone pikkus on 27,1 kilomeetrit. Järve kallastel asuvad Rudesa, Kačergai, Kamužė, Grūsise, Mindūnai, Ažuraisčiai, Antalakaja, Apkartai, Ščiurysi, Joniškė, Palakajysi ja Mateliai külad, sinna on rajatud  puhkelaager. Järve põhjakaldal asub Mindūnai vaatetorn, läänekaldal aga Rudesa vaatetorn.

Kaladest elavad järves haug, roosärg, ahven, särg ja latikas. Leitud on ka latikat ja jõevähki.

## Viited
Lars Eller

**Lars Fosgaard Eller** (sündinud 8. mail 1989 Rødovres) on Taani jäähokimängija, kes mängib keskründajana NHL-i klubis Colorado Avalanche.

Ta alustas karjääri Taani klubis Rødovre Mighty Bulls. 2005. aastal liitus ta Rootsi klubiga Frölunda.

2007. aastal valis St. Louis Blues ta NHL-i ''draft''is 13. valikuna. Põhja-Ameerikasse suundus ta mängima 2009. aastal. Suurema osa esimesest hooajast mängis ta AHL-i klubis Peoria Rivermen. Bluesi meeskonnas debüteeris ta 5. novembril 2009 mängus Calgary Flamesi vastu.

2010. aasta juunis liitus ta Montreal Canadiensiga. Ta mängis seal kokku kuus hooaega. Aastatel 2016–2013 mängis Eller Washington Capitalsis. 2018. aastal võitis ta Capitalsiga Stanley karika. Stanley karika finaalmängus, kus Capitals mängis Vegas Golden Knightsi vastu, viskas Eller otsustavas mängus Capitalsi võiduvärava. Ta sai esimeseks Taanis sündinud mängijaks, kes on Stanley karika võitnud.

2023. aasta märtsis kaubeldi Eller Capitalsist Colorado Avalanche'i.

Taani jäähokikoondise koosseisus on ta osalenud viitel maailmameistrivõistlustel.

## Viited

## Välislingid
* Lars Eller NHL.com lehel
* Lars Eller hockeydb.com lehel
Anthony Duclair

**Anthony Duclair** (sündinud 26. augustil 1995 Pointe-Claire'is Québeci provintsis) on Kanada jäähokimängija, kes mängib NHL-i klubis San Jose Sharks vasaku ääreründajana.

Enne karjääri NHL-is mängis ta Quebec Major Junior Hockey League'is. 2013. aastal valis New York Rangers ta NHL-i ''draft''is 80. valikuna. Debüüdi NHL-is tegi ta Rangersi meeskonnas hooajal 2014–15. Esimese värava lõi ta liigas 27. oktoobril 2014 mängus Minnesota Wildi vastu.

2015. aastal liitus ta Arizona Coyotesiga, kus mängis kokku kolm hooaega. 2018. aasta jaanuaris liitus ta Chicago Blackhawksiga, kuid juba sama aasta juulis sõlmis lepingu Columbus Blue Jacketsiga. 2019. aasta veebruaris siirdus ta Ottawa Senatorsi.

2020. aasta detsembris sõlmis ta üheaastase lepingu Florida Panthersiga. Hooajal 2021/22 tegi Duclair NHL-is seni oma resultatiivseima hooaja (31+27). Järgmisel hooajal jõudis ta Panthersiga Stanley karika finaali, kus kaotati Vegas Golden Knightsile mängudega 1:4.

2023. aasta juulis kaubeldi Duclair Panthersist San Jose Sharksi.

2020. aasta valiti Duclair NHL-i tähtede mängule.

## Viited

## Välislingid
* Anthony Duclair NHL.com lehel
* Anthony Duclair hockeydb.com lehel
Tyler Ennis

**Tyler Foster Ennis** (sündinud 6. oktoobril 1989 Edmontonis Alberta provintsis) on endine Kanada jäähokimängija (parem ääreründaja).

Aastatel 2005–2009 mängis ta neli hooaega WHL-i klubis Medicine Hat Tigers. Hooajal 2006–07 tuli ta klubiga WHL-i meistriks. Aastatel 2008 ja 2009 
pälvis ta liiga kõige spordimehelikumale mängijale antava Brad Hornung Trophy.

2008. aastal valis Buffalo Sabres ta NHL-i ''draft''is 26. valikuna. Sabresi meeskonnas debüteeris ta NHL-is 2009–10. Suurema osa hooajast 2009–10 mängis ta Sabresi noorteklubi Portland Piratesi ridades AHL-is. Samal hooajal pälvis ta AHL-i parimale uustulnukale antava Dudley Garrett Memorial Awardi. Kokku mängis Ennis NHL-is Sabresi ridades kaheksa hooaega, mille jooksul jõudis ta klubiga väljalangemismängudele vaid kahel esimesel hooajal. Tema NHL-i karjääri kõige resultatiivsem hooaeg oli 2010/11, mil ta lõi 20 väravat ja andis 29 väravasöötu. Pärast seda lõi Ennis ühel hooajal vähemalt 20 väravat veel kahel korral.

Hooajal 2017–18 mängis Ennis Minnesota Wildis ja hooajal 2018–19 Toronto Maple Leafsis. 2019. aasta juulis sõlmis ta üheaastase lepingu Ottawa Senatorsiga. 2020. aasta veebruaris siirdus ta Edmonton Oilersi. 2021. aasta oktoobris naasis ta Senatorsi.

2022. aasta oktoobris sõlmis ta lepingu Šveitsi kõrgliigaklubiga Bern. 2023. aasta oktoobris sõlmis ta üheaastase lepingu Saksamaa kõrgliigaklubiga Mannheimi Adler, kuid sai juba kuu aega hiljem kaelavigastuse ja otsustas 2024. aasta jaanuaris sportlaskarjääri lõpetada.

2009. aastal tuli Ennis juunioride maailmameistriks. 2015. aastal tuli ta Kanada jäähokikoondise koosseisus maailmameistriks.

## Viited

## Välislingid
* Tyler Ennis NHL.com lehel
* Tyler Ennis hockeydb.com lehel
Jacob Trouba

**Jacob Ryan Trouba** (sündinud 26. veebruaril 1994 Rochesteris Michiganis) on USA jäähokimängija, kes mängib kaitsjana NHL-i klubis New York Rangers. Ta on klubi meeskonna kapten.

2012. aastal valis Winnipeg Jets ta NHL-i ''draft''is üheksanda valikuna.

Hooajal 2012–13 mängis ta Michigani Ülikooli meeskonnas. NHL-is tegi ta Jetsi meeskonnas debüüdi 1. oktoobril 2013 mängus Edmonton Oilersi vastu ja viskas selles mängus ka oma esimese NHL-i värava.

Pärast kuut hooaega Jetsis siirdus Trouba 2019. aasta juunis Rangersi meeskonda. Hooaja 2022/23 eel määrati Trouba Rangersi kapteniks.

2013. aasta maailmameistrivõistlustel võitis ta USA jäähokikoondisega pronksmedali. Samal aastal tuli ta USA kuni 20-aastaste koondisega juunioride maailmameistriks.

## Viited

## Välislingid
* Jacob Trouba NHL.com lehel
* Jacob Trouba hockeydb.com lehel
Karin Kaup Lapõnin

**Karin Kaup Lapõnin** (sündinud 15. jaanuaril 1974) on välispoliitika ekspert, endine Eesti diplomaat, ettevõtja ja erakonna Eesti 200 endine tegevjuht.

## Elukäik
Ta on Tallinna 7. Keskkooli vilistlane. Ta sai 1998. aastal magistrikraadi Concordia rahvusvahelisest Ülikoolist Eestis ärijuhtimise ja rahvusvahelise majanduse erialal ning õppis aastatel 2004–2005 Tartu Ülikoolis politoloogiat. Alates 2017. aastast uurib ta Tallinna Tehnikaülikooli Nurkse instituudi doktorantuuris eksternina innovatsiooni Eesti diplomaatias.

2002. aastast töötas ta Maksuameti osakonnajuhatajana. 2004. aastal suundus ta Välisministeeriumi, kus töötas 15 aastat arengukoostöö, inimõiguste ja poliitika valdkonnas. 

Aastatel 2009–2012 oli ta Eesti esinduses ÜRO juures New Yorgis poliitikadiplomaat. 2012. aastal nimetati ta Ida-Euroopa grupi poolt ÜRO Lasteorganisatsiooni UNICEF nõukogu asepresidendiks. 

Aastatel 2014–2017 teenis ta poliitikanõunikuna Euroopa Liidu delegatsioonis Aafrika Liidu juures Addis Abebas. 

Alates 2019. aastast peab ta IT-ettevõtet FiscalAdmin OÜ, samuti oli ta kuni 2023. aasta suveni Erakonna Eesti 200 tegevjuht ja juhatuse liige. Alates juulist 2023 on ta Eesti Aafrika Instituut MTÜ juhatuse liige.

Karin Kaup Lapõnin kandideeris 2021. aasta kohalikel valimistel Erakonna Eesti 200 Põhja-Tallinna esinumbrina ja sai 685 häält.

## Isiklikku
Karin Kaup Lapõnin on abielus Aare Lapõniniga. Neil on pojad Richard Kaup-Lapõnin ja Luca Lapõnin.

## Publikatsioone
* Kaup Lapõnin, K., & Voola, M. Etioopia vahepala. Vaba tahe. Tallinn: Rahva Raamat, 2019.
* Kaup Lapõnin, K. Eesti diplomaatia suur võit. ERR-i veebiportaal, 2019.
* Kaup Lapõnin, K. E-governance Challenges in Africa. Diplomaatia, 2018.
* Kaup Lapõnin, K. e-Governance in Africa. Link! Magazine, 26/2017, lk 10–12.

## Ühiskondlik tegevus
* Naiskodukaitse
*Erakond Eesti 200
Bo Horvat

**Bowie William Horvat** (sündinud 5. aprillil 1995 Londonis Ontario provintsis) on Kanada jäähokimängija, kes mängib keskründajana NHL-i klubis New York Islanders.

Ta alustas karjääri Ontario Hockey League'i (OHL) klubis London Knights. 2012. ja 2013. aastal tuli ta Knightsiga OHL-i meistriks. Ta oli hooaja 2012–13 väljalangemismängudes 16 väravaga suurim väravakütt ning pälvis liiga hooaja väljalangemismängude kõige väärtuslikumale mängijale antava Wayne Gretzky 99 Award'i.

2013. aastal valis Vancouver Canucks ta NHL-i ''draft''is üheksanda valikuna. NHL-is tegi ta Canucksi meeskonnas debüüdi 4. novembril 2014 mängus Colorado Avalanche'i vastu. Esimese värava lõi ta liigas sama aasta 20. novembril mängus Anaheim Ducksi vastu.

Hooajal 2016–17 kogus liigas 52 punkti (20+32), millega oli sel hooajal Canucksi resultatiivseim mängija, pälvides Canucksi hooaja väärtuslikumale mängijale antava Cyclone Taylor Trophy. 2018–19 tegi Horvat oma seni kõige edukama hooaja, kui kogus põhihooajal 61 punkti (27+34). Aastatel 2019–2023 oli Horvat Canucksi kapten.

2023. aasta jaanuaris kaubeldi Horvat Canucksist New York Islandersi.

2017. ja 2023. aastal valiti ta NHL-i tähtede mängule.

Ta kuulus Kanada jäähokikoondisse 2018. aasta maailmameistrivõistlustel.

## Viited

## Välislingid
* Bo Horvat NHL.com lehel
* Bo Horvat hockeydb.com lehel
Trzciel

**Trzciel** (saksa *Tirschtiegel*) on linn Poolas Lubuszi vojevoodkonnas Międzyrzeczi maakonnas, Trzcieli valla halduskeskus.

Asulat on esmamainitud 1252. aastal, linnaõigused sai enne 1394. aastat. Teise Poola tagajärjel läks Dolsk 1793. aastal Preisi kuningriigi võimu alla. Aastatel 1807–1815 oli linn Varssavi hertsogiriigi koosseisus. Poolale tagasi läks Trzciel 1945. aastal.

## Viited
Torzym

**Torzym** (saksa *Sternberg in der Neumark*) on linn Poolas Lubuszi vojevoodkonnas Sulęcini maakonnas, Torzymi valla halduskeskus. Torzym asub Sulęcinist umbes 15 km lõunas.

Torzym sai linnaõigused 1375. aastal, kuid kaotas need 1945. aastal. Teises maailmasõjas hävis 85% linnast. Linnaõigused sai Torzym tagasi 1994. aastal. Kuni 1945. aastani oli linn Saksamaa koosseisus.

## Viited
Kunda vana kalmistu

**Kunda vana kalmistu** on kalmistu Viru-Nigula kihelkonnas, tänapäevase haldusjaotuse järgi Kunda linnas Viru-Nigula vallas. 

Kalmistu pindala on 1,68 hektarit. Miks on Kunda linna kalmistute kasutamise eeskirjas kirjas pindala 3,18 hektarit, pole teada.

Kalmistu rajati millalgi 19. sajandi lõpul. Kalmistul asub tsemenditehase rajajate Girard de Soucantonide perekonnakabel ja pärast Teist maailmasõda püstitatud tuletõrjujate mälestusmärk.

## Vaata ka
*Kunda uus kalmistu

## Viited

## Välislingid
*Kultuurimälestis nr 5768 "Kunda vana kalmistu" 
*Kunda vana kalmistu. Kalmistute register Haudi
Łęknica

**Łęknica** (1945–1946 **Lubanica**, saksa *Lugknitz*, ülemsorbi *Wjeska*) on linn Poolas Lubuszi vojevoodkonnas Żary maakonnas. Łęknica asub Neisse jõe ääres, Poola-Saksamaa piiril.

Kuni 1945. aastani kuulus Łęknica Saksamaa koosseisu. Linnaõigused sai 1969. aastal.

## Viited
Nowe Miasteczko

**Nowe Miasteczko** (saksa keeles *Neustädtel*) on linn Poolas Lubuszi vojevoodkonnas Nowa Sóli maakonnas, Nowe Miasteczko valla halduskeskus.

Nowe Miasteczko sai linnaõigused 1296. aastal, kuid kaotas need 1918. aastal. Kuni 1945. aastani oli linn Saksamaa koosseisus. Nowe Miasteczko sai linnaõigused tagasi 1945. aastal.

## Viited
Ryan McGowan

**Ryan James McGowan** (sündinud 15. augustil 1989 Adelaide'is) on Austraalia jalgpallur, kes mängib kaitsjana Austraalia kõrgliiga klubis Kuwait SC.

Ta alustas karjääri Austraalia klubis Para Hills Knights. 2006. aastal liitus ta Šotimaa klubiga Heart of Midlothian. Klubi põhimeeskonnas debüteeris ta 2008. aastal. Klubi põhikoosseisu liikmeks sai ta hooajal 2011–12. Hooajal 2009–10 mängis ta laenul Šotimaa esiliiga klubis Ayr United ja hooaja 2010–11 teises pooles Šotimaa esiliigas Partick Thistle'is. Hiljem on ta mänginud veel Hiina kõrgliiga klubides Shandong Luneng Taishan, Henan Jianyes ja Guizhou Zhicheng, Šotimaa kõrgliiga klubis Dundee United, Araabia Ühendemiraatide klubis Al-Sharjah, Inglismaa tugevuselt kolmanda liiga klubis Bradford City ning Austraalia kõrgliiga klubis Sydney FC.

2021. aasta juulis sõlmis ta lepingu Kuveidi kõrgliiga klubiga Kuwait SC.

Debüüdi Austraalia jalgpallikoondises tegi McGowan 15. augustil 2012 sõprusmängus Šotimaa vastu. Ta on kuulunud Austraalia koondisse 2014. aasta maailmameistrivõistlustel ja 2017. aasta FIFA konföderatsioonide karikaturniiril.

Tema vend Dylan McGowan on samuti jalgpallur.

## Saavutused
;Hearts
*Scottish Cup: 2012
;Shandong Luneng Taishan
*Chinese FA Cup: 2014
;Sydney FC
*A-League'i Championship: 2019–20
*A-League'i Premiership: 2019–20
Demokraatia ja Koostöö Instituut

**Demokraatia ja Koostöö Instituut** (vene keeles Институт демократии и сотрудничества, prantsuse keeles Institut de le démocratie et de la coopération; lühend IDC) on 2007. aastal loodud Venemaa rahastatav mõttekoda, mille eesmärk on jälgida inimõiguste olukorda lääneriikides. Instituut asub Pariisis (2008–2015 tegutses esindus ka New Yorgis).

## Ajalugu
Venemaa president Vladimir Putin teatas kavatsusest asutada Euroopas Vabaduse ja Demokraatia Instituut, mis jälgib inimõiguste järgimist, Venemaa-EL tippkohtumisel Portugalis 26. oktoobril 2007: "Euroopa Liit aitab toetuste kaudu sedalaadi asutuste arengut Venemaal. Arvan, et on kätte jõudnud aeg, mil Vene Föderatsioon saab sama teha ka Euroopa Liidus". Idee algataja oli Moskvas tuntud advokaat, Venemaa presidendile nõu andva ühiskondliku palati liige Anatoli Kutšerena. Kutšerena väitis, et nende eesmärk pole astuda ameeriklaste Freedom House’i jälgedes, mis kritiseerib juba aastaid Venemaad järjest vähema demokraatia pärast. “Kõik need ettekanded, mida teevad Freedom House ja teised sellised organisatsioonid, jäägu nende südametunnistusele. Kui nad arvavad, et Venemaa võib panna praegu maailmas 139. kohale, siis iga tervemõistuslik inimene küsib: mis värk on?” ütles Kutšerena. “Olen neid uuringuid analüüsinud ja võin väita, et kõik need ettekanded, mida teeb Freedom House, on puhas ideoloogiline töö.”

Instituudil oli algselt kaks osakonda: Pariisis Natalja Narotšnitskaja juhtimisel ja New Yorgis MGIMO professori Andranik Migranjan juhtimisel. 2015. aastal suleti Ameerika kontor ja Migranjan teatas, et "inimõiguste olukord USA-s on muutunud paremaks".

Euroopa esinduse teadusdirektori John Laughlandi sõnul rahastab instituuti Ajaloolise Perspektiivi Fond, mida samuti juhib Natalja Narotšnitskaja. Aprillis 2013 Saksa telekanalile ARD antud intervjuus ütles Venemaa president Putin, et IDCd rahastab Vene riik. 

IDC teadusdirektor oli 2008–2018 Briti euroskeptik John Laughland, kellel on väga Kremli-meelsed vaated.
Wikileaksi andmetel asutas instituudi Venemaa valitsus: „Instituudi mõte on teha lõpp sellele, mida Venemaa valitsus peab Lääne „monopoliks” inimõiguste rikkumiste määratlemisel ja nendest rikkumistest teatamisel, ning väidetavalt arutada inimõiguste temaatikat kultuurimõjudest vabas kontekstis. Lisaks püüab ta parandada Venemaa mainet Läänes.”

## Viited

## Välislingid
*Koduleht
Ants Leemets

**Ants Leemets** (23. juuni 1950 Rakvere – 23. november 2019) oli eesti poliitik ja muuseumijuht. 

Sündis Rakveres ja lõpetas 1968. aastal Rakvere 1. Keskkooli. Aastal 1976 lõpetas ta Tartu Riikliku Ülikooli õigusteaduskonna. 

1981–1990 oli Leemets Nõukogude Liidu Kommunistliku Partei liige.

1988. aastal töötas Ants Leemets agrofirma «Pandivere» kommertsdirektorina. 

Aastatel 1992–1995 oli ta Lääne-Viru maavanem ja seejärel veidi üle poole aasta portfellita minister (regionaalminister) Tiit Vähi teises valitsuses. Aastal 1999 kuulus Leemets asendusliikmena Riigikogu IX koosseisu. 

Leemets oli Tallinna abilinnapea 1996. aasta novembrist 1999. aasta märtsini ning uuesti 1999. aasta novembrist kuni 2001. aasta maini. 

Alates 2002. aastast surmani juhtis ta sihtasutust Virumaa Muuseumid. Ants Leemets oli ka Eesti Liikumispuudega Inimeste Liidu president ning Tallinna linnavolikogu liige.

## Tunnustus
2013. aastal sai ta Soome Invaliidide Liidu teenetemärgi.

2019. aastal sai Leemets Tallinna teenetemärgi aastatepikkuse töö eest Tallinna linnavolikogu liikmena ning volinikuna antud panuse eest Tallinna arengusse.

## Viited
Nyugati pályaudvar

**Nyugati pályaudvar** ('lääneraudteejaam') on üks kolmest peamisest raudteejaamast Budapestis.

## Vaata ka
*Keleti pályaudvar
*Déli pályaudvar

## Välislingid
*
Ehisinitsiaal

**Ehisinitsiaal** ehk iluinitsiaal on dekoratiivse kujundusega algustäht, mida kasutati peamiselt ajaloolistes raamatutes.
Kindraladmiral

**Kindraladmiral** oli mitme riigi sõjaväeline auaste mereväes.

## Saksa Riik

Saksa riigis kehtestati kindraladmirali auaste (saksa keeles *Generaladmiral*) 1936. aastal. See oli kõrgem admiralist ja madalam suuradmiralist. Maaväes oli sellele vastav aukraad kindralooberst. 1943. aastal admiralist suuradmiraliks ülendatud Karl Dönitz jättis kindraladmirali auastme vahele.

### Kindraladmiralid 1936−1945

## Venemaa

Venemaa tsaari- ja keisririigis oli kindraladmiral (vene keeles *генерал-адмирал*) mereväe kõrgeim aukraad, millest madalam oli admiral. 1722. aastal kehtestatud Teenistusastmete tabelis oli see I klassi teenistusaste. Maaväes vastas sellele kindralfeldmarssal. Tsiviilteenistuses oli see võrdne kantsleri ja 1. klassi tõelise salanõunikuga.

### Kindraladmiralid

## Vaata ka
*Suuradmiral
*Teenistusastmete tabel

## Välislingid
*Генералитет российской императорской армии и флота
Potihark

**Potihark**  oli pika puuvarrega raud- või puuhark millega tõsteti toidu valmistamisel potti ahju või ahjust välja. Potihargil oli kaks kõverat raudharu poti alt haaramiseks ja hoidmiseks.

## Viited

## Välislingid
*Potihark, Eesti Rahva Muuseum
Centennial International Exhibition

**Centennial International Exhibition** oli Ameerika Ühendriikide iseseisvuse sajanda aasta tähistamiseks Philadelphias toimunud maailmanäitus. 1876. aasta maist novembrini korraldatud maailmanäitus oli ühtlasi esimene, mis toimus väljaspool Euroopat. Läbiviimiskohta külastas ligemale 10 miljonit inimest ning seal oli esindatud 37 riiki.

Näitusel oli väljas näiteks tulevase Vabadussamba parem tõrvikut hoidev käsivars.
Scott Horowitz

**Scott Jay Horowitz** (sündinud 24. märtsil 1957) on endine Ameerika Ühendriikide õhuväelane ja NASA astronaut.

Horowitz valiti NASA astronaudiks 1992. aastal ning 1996. aastal osales ta piloodina missioonil STS-75. 1997. aastal osales ta missioonil STS-82 ja 2000. aastal missioonil STS-101. 2001. aastal juhtis ta missiooni STS-105, külastades selle raames Rahvusvahelist kosmosejaama. Horowitz lahkus NASAst 2004. aastal. Ta naasis NASAsse järgmisel aastal, asudes tööle abidirektorina, vastutades NASA mehitatud Kuu-missioonide eest. Horowitz lahkus NASAst 2007. aastal.

Horowitz on Mars Society liige ning ta on seisukohal, et NASA peaks saatma Marsile mehitatud missioone ning looma sinna permanentsed baasid ja kolooniad.

## Viited
Koli rahvuspark

**Koli rahvuspark** (soome keeles: *Kolin kansallispuisto*) on rahvuspark Soomes Põhja-Karjala maakonnas Joensuu ja Lieksa linna ning Kontiolahti valla territooriumil. Koli on üks tuntumaid looduslikke vaatamisväärsusi Ida-Soomes ja tuntuim Soome rahvusmaastik.

Koli rahvuspargis asub vana ohverduspaik. Piirkonda on kasutatud alepõllunduse jaoks. Viimased suuremad alepõllunduse jaoks süüdatud metsapõlengud põlesid 20. sajandi alguses. Alet hakati taas põletama 1994. aastal. 

Lisaks loodusele kaitstakse Kolis kultuurmaastikke ja hoitakse au sees vanu tööviise. Rahvuspargis põletatakse alet, hooldatakse niite ja pärandmaastike säilitamiseks tegeldakse karjatamisega.  

Koli maastikud on inspireerinud helilooja Jean Sibeliust, kunstnik Eero Järnefelti ja kirjanik Juhani Ahot.

Rahvuspargis asub Lõuna-Soome kõrgeim paik Ukko-Koli (347 meetrit üle merepinna). 

Koli rahvuspargis asub külastuskeskus Ukko.

## Viited

## Välislingid
* Koli National Park
Karpsõlg

**Karpsõlg** (inglise keeles *box brooch*, saksa keeles *Gotlandfibel*, *Dosenfibel*) on skandinaaviapärane, peamiselt Gotlandil kantud sõletüüp, mis on ühtaegu rõivakinnitusvahend ja pisiesemete mahutamiseks mõeldud paksu ketta kujuline karbike.

## Kirjeldus
Karpsõlg on kujult ümmargust karpi meenutav, enamasti pealt ja külgedelt rikkalikult loomornamendiga kaetud ja sageli osaliselt kullatud. Ümmargune ava, millest saab esemeid panna sõle sisemusse, paikneb sõle taga kinnitusnõela all. Sõlg oli viikingiaegse naisteriietuse osa, erinevalt paaris-ovaalsõlgedest kanti karpsõlge üksikult ja sellega kinnitati sõba hõlmad kaela juures.

Karpsõlg kujunes skandinaaviapärasest ümmargusest ketassõlest Gotlandi kohaliku tüübina 8. sajandil.

## Leiud
Karpsõlgi on sadade kaupa leitud Ojamaalt, kuid mujalt teistest viikingiaegsetest keskustest märksa vähem - näiteks Ojamaa naabruses asuvalt Ölandi saarelt on kümmekond leidu ja olulisest kaubanduskeskusest Birkast ainult üks. Läänemere idakaldalt on teada üksikuid karpsõlgede leide Kirde-Poolast, Kaliningradi oblastist, Kuramaalt ja ühest Väina jõe äärsest matmispaigast.

Eesti alalt on kaks leidu. 2019. aasta kevadel leiti Ida-Virumaalt Varjast väga hästi säilinud karpsõlg, mis dateeriti viikingiaja varasemasse perioodi, 8.–9. sajandisse. On teada ka üks varasem leid, hilisviikingiaegne karpsõlg Lääne-Eestist Kasarist, kuid seda pole siiani muinsuskaitseametile üle antud.

## Viited

## Välislingid
* Karpsõlg Mittelalter Wikis
2020. aasta ujumise Euroopa meistrivõistlused

**2020. aasta [[ujumise Euroopa meistrivõistlused]]** pidid toimuma 11.–24. maini Ungaris Budapestis. 20. märtsil teatati siiski, et võistlused on edasi lükatud koroonapandeemia tõttu ja toimuvad 17.–30. augustini 2020. Mai alguses teatas Euroopa Ujumisliit, et lükkab võistluse edasi 2021. aasta maini. **Võistlused toimusid 10.–23. maini 2021.** Võistluste toimumiskohad on Doonau areen Budapesti kesklinnas, kus selguvad Euroopa meistrid ujumises, vettehüpetes ja kujundujumises. Avaveeujumises selguvad võitjad Lupa järves, mis asub Budakalászi linnas. 

**35.** korda peetavate Euroopa meistrivõistluste korraldaja otsustas Euroopa Ujumisliit LEN 9. juulil 2016. aastal Budapestis toimunud juhatuse koosolekul. 

Peale 1926. aasta, 1958. aasta, 2006. aasta ja 2010. aasta toimuvad Budapestis juba viiendad ujumise Euroopa meistrivõistlused. Budapest korraldas kolm aastat varem 2017. aasta ujumise maailmameistrivõistlused.

## Võistluspaigad

Võistluste toimumiskohad on Doonau areen Budapesti kesklinnas ujumise, vettehüpete ja kujundujumise võistluste jaoks ning Lupa järv, mis asub Budakalászi linnas (Budapesti suurlinnapiirkond) avaveeujumise võistlusteks. Harjutamiseks ja soojendamiseks kasutatakse veel kolme järgmist kohta: Komjádi bassein, BVSC bassein ja Széchy Tamás bassein. 

## Medalid
 Korraldajariik
Amvrossi (Pappa-Georgopoli)

**Amvrossi** (vene keeles Амвросий; kodanikunimega Амирей Паппа-Георгополи *Amirei Pappa-Georgopoli*; kreeka keeles Ἀμοιραίας Πάππα-Γεωργοπόλοι *Amoiraias Pappa-Georgopoli*; 1791 Maistra – 30. oktoober/11. november 1863 Celje) oli õigeusu vaimulik (Dabro-Bosna metropoliit 1835–1840) ja vanausu Belaja Krinitsa hierarhia esimene kirikupea (Belaja Krinitsa metropoliit) aastatel 1846–1847.
Araona keel

**Araona keel** on Boliivias räägitav keel, mis kuulub takana keelkonda.

2006. aastal rääkis araona keelt umbes 110 inimest Manupari jõe valgalal.

Keeles on 4 vokaalfoneemi ja 19 konsonantfoneemi.

## Viited

## Välislingid

*https://glottolog.org/resource/languoid/id/arao1248
*http://endangeredlanguages.com/lang/3858
1991. aasta ujumise sprindi Euroopa meistrivõistlused

**1991. aasta  sprindi ujumise Euroopa meistrivõistlused** olid esimesed võistlused, mis hiljem on ujumise lühiraja Euroopa meistrivõistlused. Need toimusid 6. kuni 8. detsembrini 1991. aastal Saksamaal Gelsenkirchenis ja selle korraldas Euroopa Ujumisliit (*Ligue Européenne de Natation* - LEN).. Sellel avavõistlusel olid kavas 50 m distantsid vaba-, selili-, rinnuli- ja liblikujumises, 100 m kompleksujumine ja 4 × 50 m teateujumine vaba- ja kompleksujumises.

## Tulemused

### Mehed

#### 50 m vabalt
  	
Maailmarekord: **21,76** (1990) Nils Rudolph,  


#### 50 m selili

#### 50 m rinnuli

#### 50 m liblikat

#### 100 m kompleksi

#### 4x50 m vabalt

#### 4x50 m kompleksi

### Naised

#### 50 m vabalt

#### 50 m selili

#### 50 m rinnuli

#### 50 m liblikat

#### 100 m kompleksi

#### 4x50 m vabalt

#### 4x50 m kompleksi
Kirill (Timofejev)

**Kirill** (**Kiprian Timofejev** umbes 1786 – 2/14. detsember 1873) oli vanausu vaimulik (Belaja Krinitsa metropoliit 1849–1873).

Metropoliit Amvrossi pühitses ta 25. detsembril 1846/6. jaanuaril 1847 diakoniks, 1/13. jaanuaril preestriks ja 6/18. jaanuaril 1847 piiskopiks (Mainosi piiskop). Seejärel pühitsesid nad koos Arkadi (Dorofejevi) Slava Rusa piiskopiks, Kirill üksi pühitses Onufri (Parussovi) Braila piiskopiks ja koos Onufriga Sofroni (Žirovi) Simbirski piiskopiks. Nendest piiskoppidest algab vanausuliste esimene, Belaja Krinitsa hierarhia.

Pärast Amvrossi pagendamist valisid Onufri ja Sofroni ta 4/16. jaanuaril 1849 Belaja Krinitsa metropoliidiks ja pühitsesid ametisse.
Antoni (Šutov)

**Antoni** (**Andrei Illarionovitš Šutov** 1800 või 1812 Nastasino küla, Moskva kubermang – 8. november 1881 Moskva) oli Venemaa vanausu vaimulik (1853–1861 Vladimiri ja kogu Venemaa peapiiskop, 1861–1881 Moskva ja kogu Venemaa peapiiskop).

Metropoliit Kirill pühitses ta 3. veebruaril 1853 piiskopiks, samal aastal naasis ta illegaalselt Venemaale ning asus üles ehitama sealset vanausu kirikut.
Pansofi (Ivlijev)

**Pansofi** (vene keeles Пансофий; kodanikunimega Павел Яковлевич Ивлиев *Pavel Jakovlevitš Ivlijev*; 1881 Nikolajevsk, tänapäeval Pugatšov – 21. detsember 1937 Novosibirski oblast) oli Venemaa vanausu vaimulik (alates 1929 Rostovi ja Kurski piiskop) ja pühak.
Joann (Kalinin)

**Joann** (kodanikunimega **Spiridon Kiprianovitš Kalinin**; 1868 Sergejevka küla, Saratovi kubermang – 27. august 1956 Moskva) oli Vene vanausu (Novozõbkovi hierarhia) kirikupea (Moskva ja kogu Venemaa peapiiskop) aastail 1944–1955.

Ta pidas vaimulikke talitusi oma kodukülas, kuni põgenes repressioonide eest Stalingradi. 1939. aastal pühitses peapiiskop Mihhail (Kotšetov) ta piiskopiks. Oktoobris 1944 valisid Kuibõševi piiskop Pavel ja Volski piiskop Paissi ta Moskva ja kogu Venemaa peapiiskopiks. Pärast sõda asus ta legaalse kirikupeana Moskvasse.

Tema poeg Aristarh oli Novozõbkovi hierarhia Moskva ja kogu Venemaa peapiiskop aastail 1996–2000 ja venna pojapoeg Aleksandr on praegune Moskva ja kogu Venemaa patriarh.
Jeremija (Matvijevitš)

**Jeremija** (**Jakov Vinaljevitš Matvijevitš**; 27. november 1883 Svirbõ küla – 17. juuni 1969 Novozõbkov, Brjanski oblast) oli Venemaa vanausu (Novozõbkovi hierarhia) kirikupea (Novozõbkovi, Moskva ja kogu Venemaa peapiiskop) aastail 1963–1969.
Aristarh (Kalinin)

**Aristarh** (**Afanassi Spiridonovitš Kalinin**; 9. märts 1907 – 4. mai 2000 Novozõbkov) oli Venemaa vanausu (Novozõbkovi hierarhia) kirikupea (Novozõbkovi, Moskva ja kogu Venemaa peapiiskop) aastail 1996–2000.

Peapiiskop Joann (Kalinin)i poeg.
Aleksandr (Kalinin)

**Aleksandr** (**Avdei Domidovitš Kalinin**; sündinud 25. novembril 1957 Volgogradis) on Venemaa vanausu (Novozõbkovi hierarhia) kirikupea alates 2000. aastast (Moskva ja kogu Venemaa patriarh, kuni 2002. aastani peapiiskop).
Valga aukodanik

**Valga aukodanik** on aunimetus, Valga linna kõrgeim tunnustus, mis antakse isikule Valga linnale osutatud eriliste teenete eest.

Valga aukodaniku aunimetust antakse välja 2005. aastast. Aunimetusega kaasneb Valga Raemedal ja rahaline preemia.

## Valga aukodanikud
*2005 – Aime Lõhmus
*2006 – Peep Audova
*2007 – Linda Markus
*2008 – Vikki Pennonen
*2009 – Ivan Mannine
*2010 – Laine Mänd
*2011 – Uno Heinla
*2012 – Ülo Mere
*2013 – Meelis Kivi
*2014 – Aasa Põder
*2015 – Sirje Päss
*2016 – Galina Babitš
*2017 – Ragnar Kond
*2018 – Ērika Kaša
*2019 – Lenel Rand
*2020 – Raimond Luts

## Viited
Alanta mõis

**Alanta mõis** (leedu *Alantos dvaras*) on endine mõis Leedus Molėtai rajoonis Alanta vallas Alantas. Kuni 2017. aastani asus mõisakompleks Naujasodise külas. Peahoone asub aadressil Parko g. 5. Nii häärber kui ka mõisa park on riikliku kaitse all.

Kuigi Alantat on esmamainitud 1436. aastal, mil Žygimantas Kęstutaitis selle Kristinas Astikasele andis, on Alanta mõisa esmamainitud alles XVI sajandil, mil see kuulus ikka veel Astikastele. Toona finantseeris sealne mõisnik Alantasse katoliku kiriku rajamist. Aastal 1581 andis Stefan Batory Alanta ja sealse mõisa Liivi sõjas ungarlaste vägesid juhatanud Gáspár Bekesile. 1598. aasta meetrikaraaamatu järgi kuulusid mõisale järgmised külad: Antaliežiai, Eivilčiai (tänap. Avilčiai), Kavoliai, Kazleliai (tänapäeval Kazlai), Alanta pastoraadi küla, Krištapiškiai, Trumpos (tänap. Trumponys) ja Žibėčiai.

XVII sajandi alguses läks Alanta 230 aastaks Radziwillide valdusse. Selle omanik Krzysztof Radziwiłł tundis huvi alkeemia vastu ja nii kutsus ta mõisa elama tuntud alkeemiku Michał Sędziwój ehk Michael Sendivogiuse.

Aastal 1828 läks mõis Pac-Pomarnackiste valdusse. Nemad rajasid ka mõisakompleksi, mille ümber hiljem kujunes Naujasodise küla. Aastal 1853 valmis mõisa peahoone, aastal 1870 park.

Häärberis olid ruumid kujundatud eri stiilides. Üks tuba oli kujundatud Louis XIV ajastu stiilis, teine Louis XV ajastu stiilis, kolmas biidermeierstiilis, seal oli ka hiinapärase kujundusega Kaug-Ida kamber. Mõisas asus suur portselanesemete kogu. Kivi sammaste rajamiseks toodi Soomest. I maailmasõja ajal lahkus mõisnik Tadas Pac-Pomarnackis maalt ja häärber rüüstati. Tänapäeval on hoone restaureeritud, seal asub raamatukogu, mille juures tegutseb ka koduloomuuseum.

Lisaks peahoonele on säilinud veel köök, ait, küün, tall, laohoone, väravad, jääkelder, suitsutuskoda ja teenijatemajad.

Pargis kasvavad kohalikud liigid: pärnad, jalakad, tammed, kased ja pajud. Sinna on rajatud kolm tiiki.

## Viited

## Välislingid
*Fotod mõisakompleksist
*Alanta mõis
*I video Alanta mõisast
*II video Alanta mõisast
Kalama Sutta

**Kalama Sutta** on Buddha õpetus, mis leidub Tipitaka Sutta Pitaka Aṅguttara-nikāyas (AN 3:65) ja milles soovitatakse kriitilist mõtlemist. See tekst on laialaselt tuntud nii theravaada kui mahajaana budismis. 

## Sisu

Kord kõndinud Buddha koos oma kaaslastega läbi Kesaputta linna, kus elas kalama rahvas. Sealt oli läbi käinud palju õpetajaid, kes kõik olid kiitnud oma õpetust ja maha laitnud eelmiste ja järgmiste õpetajate omi. Rahvas palus, et Buddha aitaks neil selgusele jõuda, keda uskuda ja keda mitta. 

Buddha selgitas, et ei tule kohe uskuda midagi vaid teatud tunnuste põhjal ning loetles neid tunnuseid.

## Tõlgendused

Ehkki teksti ja akadeemiliste käsitluste põhjal julgustab Buddha siin inimesi vaid kriitiliselt mõtlema ja iseseisvalt otsustama, on Kalama Suttat laialdaselt kasutatud ka näitena selle kohta, et budism ei ole usund ega uskumus ning samuti leidub tõlgendusi, mille kohaselt julgustatakse siin kõiges kahtlemist.

## Vaata ka

* Köidikud
* Viis takistust

## Viited
Heinmann (kohvik)

**Heinmann** oli Tallinnas Pikk tänav 11 asunud kohvik.

Kohvik rajati 1930. aastatel endise Diskonto panga ruumidesse. Ümberehitus tehti arhitekt Johann Ostrati projekti järgi. Seinad dekoreeris kunstnik Roman Nyman koos oma õpilastega. 

Kohvikus oli neli ruumi: kohe sissepääsu järel suur saal, teisel korrusel paremal sinine, keskel kollane ja taga valge tuba. Mööbli valmistas A. Elkeni ja Kivistiku mööblitööstus.

## Viited
Dubingiai loss

**Dubingiai loss** on Asveja järvesaarele (tänapäeval poolsaar) ehitatud linnus Leedus Dubingiais. Sealse linnuse ase on Leedu alade suurim.

Kirjalikes allikates on Dubingiai lossi esmamainitud XIV sajandil. Linnus rajati ilmselt XIV sajandi alguses Asveja järves asuvale 500 meetri pikkusele ja kuni 220 meetri laiusele saarele, tõkestamaks Liivi ordu teed Vilniuse suunas. 

Vytautase valitsemise ajal 15. sajandi alguses rajati vana lossi asemele uus. Aastaks 1430 oli selle juurde kujunenud asula ja lossi ehitatud ka katoliku kirik. Samal sajandil anti loss Radziwillide valdusse. Dubingiai sai üheks selle Biržai-Dubingiai suguvõsaliini keskustest. Dubingiaist sai ka Vilniuse vojevoodkonda kuuluva Dubingiai hertsogkonna keskus. Aastail 1547–1548 elas sealses lossis viis kuud Barbara Radziwiłłówna.

Aastal 1565 andis Mikołaj Radziwill Punane sealse kiriku kalvinistide valdusse ning Dubingiai kujunes üheks reformatsiooni keskuseks Leedu aladel. Aastal 1620 rajas Janusz Radziwiłł vana kiriku asemele uue kivist kirikuhoone, mis aga aastal 1735 maha põles.

XVIII sajandil jäeti loss maha. Napoleon Orda lossivaremeid kujutavate maalide põhjal võib oletada, et see oli lihtne nelja müüri ja ühe kõrge torniga ehitis.

Linnuse juures on korduvalt tehtud arheoloogilisi uuringuid. Esimesed neist leidsid aset aastal 1939, mil hoovil tegi kaevamisi Vytautas Suure kultuurimuuseum. Muuseum viis seal kaevamisi läbi ka aastail 1969, 1979 ja 1987. Kaevamistööde käigus avastati lossihoovist XV–XVI sajandil püstitatud kivihoonete jäänuseid ja tuvastati lossimüüride ning kiriku asukohad XVII sajandil.

Aastail 2003–2011 viidi linnusehoovis läbi arheoloogilised uuringud, mille käigus avastati mitme Radziwillide suguvõsa liikme matmispaigad. Nende ümbermatmistseremoonia ajal aastal 2009 lubasid Radziwillid sealse kalvinistliku kiriku taastada.

Dubingiai12a.jpg|Linnuse varemed
Dubingiai_Lake.jpg|Vaade linnamäelt Asvejale
Radvilos_Church.jpg|Kiriku müürijäänused

## Viited
Hayriye Kumaşcıoğlu

**Hayriye Kumaşcıoğlu** (sündinud 1967 Ankaras) on Türgi diplomaat, 2015–2019 Türgi suursaadik Eestis.

## Tunnustus
* 2019 Maarjamaa Risti I klassi teenetemärk

## Viited

## Välislingid
*Hayriye Kumaşcıoğlu elulugu
Øyvind Rangøy

**Øyvind Rangøy** (sündinud 15. mail 1979 Kristiansundis, Norras) on norra tõlkija ja luuletaja, kes on avaldanud ka algupäraselt eestikeelset luulet. Rangøy on Eesti Kirjanike Liidu liige aastast 2018.

## Haridus
Aastast 2000 õppis Rangøy Tartu Ülikoolis eesti ja soome-ugri keeleteadust, lõpetades õpingud 2007. aastal *cum laude*. Seejärel õppis ta Volda kõrgkoolis magistrantuuris norra *[[nynorsk]]*'i kirjakultuuri ja sai magistrikraadi 2012. aastal.

2007. aastal sooritas ta Norra vandetõlgi eksami.

## Loometöö
Rangøy on tõlkinud norra keelde Eeva Pargi romaani "Lõks lõpmatuses" ja Meelis Friedenthali romaani "Mesilased". Norra keelest eesti keelde on ta tõlkinud norra luuletaja Knut Ødegårdi luulet, mis 2018. a ilmus valikkogu "Olin imiku nutt varisenud keldris" näol. 2019. aasta märtsis avaldas ta alguspärast eestikeelset luulet sisaldava luulekogu "Sisikond". Sisikond olevat tema enda sõnul olnud esimene eestikeelne sõna, mille ta ära õppis.

## Tunnustus

*2016 Eesti Vabariigi välisministeeriumi rahvadiplomaatia aukiri
*2019 Betti Alveri kirjandusauhind ("Sisikond")

## Viited
Uurimisasutus

**Uurimisasutus** on kriminaalmenetluse kohtueelset menetlust läbi viiv riigiasutus.

## Uurimisasutused Eestis
* Politsei- ja Piirivalveamet
* Kaitsepolitseiamet
* Maksu- ja Tolliamet
* Konkurentsiamet
* Sõjaväepolitsei
* Keskkonnaamet
* Justiitsministeeriumi vanglate osakond
* Viru Vangla
* Tartu Vangla
* Tallinna Vangla